Clyw hyn, O ferch! ac hefyd gwêl
Mae  Clyw hyn, O ferch! ac hefyd gwêl  yn emyn gan Edmwnd Prys (1544 - 1623)

Clyw hyn, O ferch! ac hefyd gwêl,
Ac â chlust isel gwrando;
Mae'n rhaid it ollwng pawb o'th wlad
A thŷ dy dad yn ango'.

Yna bydd gan y Brenin wych
Gael edrych ar dy degwch;
Dy Arglwydd yw, gwna iddo foes,
I gael i'th oes hyfrydwch.

A merch y Brenin, glân o fewn,
Anrhydedd llawn sydd iddi;
A gwisg o aur a gemau glân
Oddi allan sydd am dani.

Mewn gwaith gwe nodwydd y daw hon
Yn wych ger bron ei Harglwydd,
Ac â'i gwyryfon gyda hi
Daw atat ti yn ebrwydd.

Ac mewn llawenydd mawr a hedd,
Ac mewn gorfoledd dibrin,
Hwynt-hwy a ddeuant, wrth eu gwŷs,
I gyd i lys y Brenin.

Dy feibion yn ategion tau
Yn lle dy dadau fyddant;
Tywysogaethau drwy fawrhad
Yn yr holl wlad a feddant.

Coffaf dy enw di 'mhob oes
Tra caffwyf einioes imi;
Am hyn y bobloedd a rydd fawl
Byth yn dragwyddol iti.

Edmwnd Prys
Emynau